ບົດສອນ

**ບົດທີ 2: ເຄື່ອງມືວັດຜົນການສຶກສາ**

|  |  |  |
| --- | --- | --- |
| ວິຊາ: ການວັດ ແລະ ປະເມີນຜົນ | ໂມດູນ: ການວັດ ແລະ ປະເມີນຜົນ | ເວລາ 4 ຊົ່ວໂມງ |
| ຫົວຂໍ້ 1 ປະເພດຂອງເຄື່ອງມືວັດຜົນການສຶກສາ  ຫົວຂໍ້ 2 ລັກສະນະທີ່ດີຂອງ  ເຄື່ອງມືວັດຜົນ | ຫົວຂໍ້ຍ່ອຍ 1: **ການທົດສອບ**  ຫົວຂໍ້ຍ່ອຍ2: ການສັງເກດ  ຫົວຂໍ້ຍ່ອຍ3: ການສຳພາດ  ຫົວຂໍ້ຍ່ອຍ4: ແບບສອບຖາມ  ຫົວຂໍ້ຍ່ອຍ5: ແບບກວດຕາມລາຍການ  ຫົວຂໍ້ຍ່ອຍ6: ການປະຕິບັດຕົວຈິງ  ຫົວຂໍ້ຍ່ອຍ 7: ການຈັດອັນດັບຄຸນະພາບ  ຫົວຂໍ້ຍ່ອຍ 8: ແບບສັງຄົມມີຕິ  ຫົວຂໍ້ຍ່ອຍ 9: ການສຶກສາລາຍກໍລະນີ  ຫົວຂໍ້ຍ່ອຍ 10: ການໃຫ້ສ້າງຈິນຕະນາການ  ຫົວຂໍ້ຍ່ອຍ 11 : ລັກສະນະທີ່ດີຂອງ  ເຄື່ອງມືວັດຜົນ | ຜົນສຳເລັດດ້ານການຮຽນຮູ້-ໃນຕອນທ້າຍຂອງບົດຮຽນນີ້, ນັກສຶກສາຄູຈະສາມາດ:   * ບອກລັກສະນະທົ່ວໄປ ແລະ ປະເພດແບບທົດສອບ * ອະທິບາຍລັກສະນະທົ່ວໄປ, ປະເພດຂອງການສັງເກດ * ສ້າງແບບຟອມການສັງເກດ * ບອກລັກສະນະທົ່ວໄປ, ປະເພດຂອງການສຳພາດ * ອະທິບາຍແບບສອບຖາມ * ສ້າງແບບສອບຖາມ * ບອກລັກສະນະທົ່ວໄປແບບກວດຕາມລາຍການ * ບອກລັກສະນະທົ່ວໄປໃນການປະຕິບັດຈິງ * ບອກລັກສະນະການຈັດອັນດັບຄຸນນະພາບ * ບອກລັກສະນະທົ່ວໄປປະເພດ ຫຼັກການສ້າງແບບສັງຄົມມິຕິ * ບອກລັກສະນະທົ່ວໄປປະເພດ ຫຼັກການສ້າງແບບສຶກສາກໍລະນີ   ບອກລັກສະນະທົ່ວໄປປະເພດ ຫຼັກການສ້າງແບບການໃຫ້ສ້າງຈິນຕະນາການ  ບອກລັກສະນະເຄື່ອງມືທີ່ດີໄດ້ |
| **ແຫຼ່ງຊັບພະຍາກອນ** | | **ການປະເມີນ** |
| -ປຶ້ມແບບຮຽນ  - ຮູບພາບ | | -ການສັງເກດຈາກການສົນທະນາແລກປ່ຽນຂອງນັກສຶກສາຄູແລະ ຄູສອນ  -ສົນທະນາກັນໜົດຫ້ອງກ່ຽວກັບຄຳຖາມທີ່ຄູກວດກາເບິ່ງຄວາມເຂົ້າໃຈ  -ສະຫຼຸບສັງລວມດ້ວຍ 10 ເຄື່ອງມື. |
| **ກິດຈະກຳກະຕຸ້ນ ( 5 ນາທີ )** | | |
| ກິດຈະກຳຄູ:  ຄູຕັ້ງຄຳຖາມ ແລ້ວໃຫ້ນັກຮຽນຕອບ  -ຄຳຖາມ:   * + - 1. ການວັດຜົນການສຶກສາໝາຍເຖິງຫຍັງ ?       2. ການປະເມີນຜົນການສຶກສາໝາຍເຖີງຫຍັງ   ຄູ ແລະ ນັກສຶກສາພາກັນສະຫຼຸບຄຳຕອບ  1.ການວັດຜົນການສຶກສາ ໝາຍເຖິງ ການເກັບກໍາລວບລວມຂໍ້ມູນຕ່າງໆ ຂອງຜູ້ຮຽນຢູ່ໃນຂະບວນການຮຽນ-ການສອນ ໂດຍໃຊ້ເຄື່ອງມືຢ່າງໃດຢ່າງໜຶ່ງມາປະຕິບັດ.  2. ການປະເມີນການສຶກສາ ໝາຍເຖິງການນໍາເອົາຜົນຂອງການວັດຜົນການສຶກສາມາຕີລາຄາ ແລະ ວິນິດໄສ ແລ້ວຕັດສິນໃຈໂດຍອາໄສຫຼັກການຢ່າງໃດຢ່າງໜຶ່ງ. | | |
| **ກິດຈະກຳການຮຽນ-ການສອນ** | | |
| **ການນຳເຂົ້າສູ່ບົດຮຽນ ( 5 ນາທີ )**  ກິດຈະກຳຄູ  ຄູຕັ້ງຄຳຖາມ: ຖ້າເຮົາຢາກຮູ້ສິ່ງໃດສິ່ງໜຶ່ງທີ່ມີຄຸນນະພາບເຮົາຕ້ອງເຮັດແນວໃດ?  ( ເຮົາຕ້ອງສ້າງເຄື່ອງມື ເພື່ອເກັບຂໍ້ມູນ )  **ຂັ້ນສອນ**  **1. ການທົດສອບ**  **ກິດຈະກຳ 1 ( ເວລາ 20 ນາທີ )**   * ຄູຕັ້ງຄຳຖາມວ່າ: 1. ຜ່ານມາພວກນ້ອງເຄີຍສອບເສັງປະຈຳເດືອນ ປະຈຳພາກຮຽນ ຫຼື ສອບເສັງຈົບວິຊາພວກນ້ອງເຄີຍພົບເຫັນບົດທົດສອບແນວໃດແດ່ ? * ຄູໃຫ້ນັກສຶກສາລຸກຕອບ ຈັກ 4-5 ຄົນ * ເມື່ອນັກສຶກສາຕອບສຳເລັດແລ້ວ * ຄູ ແລະ ນັກສຶກສາພາກັນສະຫຼຸບບົດຮຽນ.   **ສະຫຼຸບ**  ແບບທົດສອບແມ່ນຊຸດຂອງຄໍາຖາມທີ່ສ້າງຂຶ້ນເພື່ອກະຕຸ້ນໃຫ້ຜູ້ຕອບສະແດງພຶດຕິກໍາໂຕ້ຕອບອອກມາເພື່ອໃຫ້ສັງເກດໄດ້ ຫຼື ວັດຜົນໄດ້.  **2.ການສັງເກດ**  **ກິດຈະກຳ 1 ( ເວລາ 20 ນາທີ )**   * ຄູຕັ້ງຄຳຖາມວ່າ: ຖ້າຢາກຮູ້ພຶດຕິກຳຂອງນັກຮຽນ ( ຄວາມສົນໃຈ, ການເຂົ້າຮ່ວມ, ກິດຈະກຳ. ກິລິຍາ ມາລະຍາດ... ) ຄູຈະເຮັດແນວໃດ ? * ຄູໃຫ້ນັກສຶກສາຕອບ 1-2 ຄົນ * ຄູໃຫ້ນັກສຶກສາອອກຈາກຫ້ອງໝົດທຸກຄົນ ແລ້ວພາກັນອອກມາສັງເກດຢູ່ນອກຫ້ອງຮຽນ * ຄູໃຫ້ນັກສຶກເວົ້າໃຫ້ຟັງວ່າພວກນ້ອງສັງເກດເຫັນຫຍັງແດ່? * ຄູຕັ້ງຄຳຖາມອີກ: ການສັງເກດແມ່ນແນວໃດ ? * ລະ ນັກຮຽນພາກັນສະຫຼຸບບົດຮຽນ   **ສະຫຼຸບ**  ການສັງເກດຄື ການພິຈາລະນາປະກົດການຕ່າງໆທີ່ເກີດຂຶ້ນ ເພື່ອຄົ້ນຫາຄວາມຈິງບາງຢ່າງໂດຍອາໄສປະສາດສຳພັດຂອງຜູ້ສັງເກດໂດຍກົງ.  **3.ການສຳພາດ**  **ກິດຈະກຳ 3 ( ເວລາ 20 ນາທີ )**   * ຄູຕັ້ງຄຳຖາມວ່າ: ການສຳພາດແມ່ນແນວໃດ ? * ຮູບແບບການສຳພາດມີຈັກຮູບແບບ ? * ຫຼັກການທົ່ວໄປຂອງການສຳພາດເປັນແນວໃດ ? * ຄູໃຫ້ນັກສຶກສາຕອບຄຳຖາມທີ່ຕັ້ງໄວ້ໃນຫ້ອງຮຽນ * ຄູເອີ້ນເອົານັກສຶກສາລຸກຕອບ 3-4 ຄົນ * ຄູ ແລະ ນັກຮຽນພາກັນສະຫຼຸບບົດຮຽນ   ການສຳພາດ ຄືການສອບຖາມ ຫຼື ສົນທະນາກັນຢ່າງມີຈຸດປະສົງທີ່ກໍານົດໄວ້ລ່ວງໜ້າ ການສຳພາດນີ້ໃຊ້ໄດ້ຜົນດີໃນການເກັບຂໍ້ມູນກ່ຽວກັບຄວາມຮູ້ສຶກ, ຄວາມສົນໃຈ, ຄວາມຄິດເຫັນ ຫຼື ທັດສະນະຄະຕິຕ່າງໆ.  ຮູບແບບການສຳພາດມີ 2 ຮູບແບບ  ຫຼັກການທົ່ວໄປຂອງການສຳພາດ  **1. ການກະກຽມກ່ອນການສຳພາດ**  - ຜູ່ສໍາພາດຕ້ອງເຂົ້າໃຈລະອຽດໃນເລື່ອງທີ່ຈະສໍາພາດເຊັ່ນຈຸດປະສົງ, ຄຳຖາມ, ຄຳຕອບປະເພດຕ່າງໆທີ່ກໍານົດໄວ້ລ່ວງໜ້າໃນແບບສຳພາດ.   * ກ່ອນຈະສໍາພາດຜູ່ສໍາພາດຕ້ອງແນະນໍາຕົວເອງແລະສະເໜີຈຸດປະສົງຂອງການສຳພາດໃຫ້ຜູ່ຖືກ   ສຳພາດພ້ອມທັງໂອ້ລົມກັບເຂົາເຈົ້າເພື່ອສ້າງຄວາມເຂົ້າໃຈເຊິ່ງກັນແລະກັນ.  **2.ເວລາດຳເນີນການສຳພາດ**  **-** ຜູ່ສຳພາດຕ້ອງສ້າງບັນຍາກາດອັນດີແລະສ້າງຄວາມເປັນກັນເອງກັບຜູ່ຖືກສໍາພາດ.  - ສໍາພາດແບບຕົວຕໍ່ຕົວເພື່ອເຮັດໃຫ້ເຂົາເຈົ້າມີຄວາມກ້າຫານຕອບຄໍາຖາມດ້ວຍຄວາມຈິງໃຈ  - ຜູ່ສໍາພາດຕ້ອງສັງເກດໃຫ້ຖີ່ຖ້ວນວ່າເວລາທີ່ຈະເຂົ້າສຳພາດນັ້ນເໜາະສົມຫຼືບໍ່.  - ບໍ່ຄວນເລັ່ງລັດເອົາຄຳຕອບຈາກເຂົາເຈົ້າຄວນໃຫ້ເວລາແກ່ເຂົາເຈົ້າຢ່າງອິດສະລະຄວນຫຼີກເວັ້ນຄໍາຖາມທີ່ເປັນການແນະນຳຄໍາຕອບ.   * ຄວນຫຼີກເວັ້ນຄຳຖາມທີ່ຜູ່ຖືກສຳພາດບໍ່ກ້າຕອບຫຼືລັ່ງເລໃຈໃນການຕອບເຊັ່ນເລື່ອງສ່ວນຕົວເລື່ອງທີ່   ສັງຄົມລັງກຽດເລື່ອງທີ່ເຂົາຈະເສຍຜົນປະໂຫຍດ...   * ຄວນຫຼີກເວັ້ນການວິພາກວິຈານຫຼືສັ່ງສອນຜູ່ຖືກສຳພາດໃນເມື່ອຄຳຕອບຂອງເຂົາເຈົ້າຂັດກັບສິ່ງທີ່   ສັງຄົມຍອມຮັບ.   * ໃນເມື່ອຜູ່ຖືກສຳພາດຕອບຄຳຖາມບໍ່ຊັດເຈນຫຼືບໍ່ເພິ່ງພໍໃຈກໍຄວນຖາມຄືນໃໝ່ດ້ວຍວິທີການອັນແນບນຽນກວ່າເກົ່າ. * ເມື່ອສຳພາດແລ້ວກໍຕ້ອງລະແດງຄວາມຂອບໃຈນຳເຂົາເຈົ້າ.   **3.ການບັນທຶກຄຳຕອບໃນແບບສຳພາດ**  **-** ຄວນບັນທຶກຄໍາຕອບທັນທີຫຼັງຈາກສໍາພາດແລ້ວເພື່ອບໍ່ໃຫ້ລົງລືມ  - ຄວນບັນທຶກສະເພາະເນື້ອໃນທີ່ສໍາພາດເທົ່ານັ້ນບໍ່ຄວນບັນທຶກຄວາມຄິດຄວາມເຫັນຂອງຜູ່ສໍາພາດອາດຈະເກີດຄວາມຜິດພາດໄດ້  **4 ແບບສອບຖາມ**  **ກິດຈະກຳ 4 ( ເວລາ 20 ນາທີ )**   * ຄູຕັ້ງຄຳຖາມວ່າ: ແບບສອບຖາມແມ່ນແນວໃດ ? * ການໃຊ້ແບບສອບຖາມມີຈຸດປະສົງຫຍັງ ? * ຄູເອີ້ນນັກສຶກສາອາສາສະໜັກລຸກຕອບ ເມືອ່ນັກສຶກສາຕອບຖືກຄູ ແລະ ນັກສຶກສາພ້ອມກັນຕົບມືຊົມເຊີຍ ແລະ ຍ້ອງຍໍ * ຄູ ແລະ ນັກສຶກສາພາກັນສະຫຼຸບບົດຮຽນ.   ສະຫຼຸບ: ແບບສອບຖາມໝາຍເຖິງຊຸດຂອງຄຳຖາມກ່ຽວກັບເລື່ອງໃດເລື່ອງໜຶ່ງເພື່ອໃຊ້ໃນການເກັບກໍາລວບລວມຂໍ້ມູນຈາກກຸ່ມຕົວຢ່າງທີ່ຕ້ອງການສຶກສາເຊັ່ນ ຄວາມຄຶດຄວາມເຫັນບຸກຄະລິກພາບ ແລະ ຄວາມສົນໃຈຕ່າງໆ.  ການໃຊ້ແບບສອບຖາມມີຈຸດປະສົງໃນການເກັບກໍາລວບລວມຂໍ້ມູນຈາກກຸ່ມຕົວຢ່າງທີ່ຕ້ອງການສຶກສາ.  **5. ແບບກວດຕາມລາຍການ**  **ກິດຈະກຳ 5 ( ເວລາ 10 ນາທີ )**  - ຄູໃຫ້ນັກສຶກສາຜູ້ໜຶ່ງສອນທົດລອງວິຊາໃດໜຶ່ງທີ່ຄູມອບໃຫ້ລ່ວງໜ້າໄປແລ້ວ.  - ຈັດນັກຮຽນເປັນ 5 ກຸ່ມ ເພື່ອສ້າງແບບກວດສອບລາຍການກ່ຽວກັບພຶດຕິກໍາການສອນ  -ແຕ່ລະກຸ່ມລາຍງານແບບກວດຕາມລາຍການຂອງກຸ່ມຕົນໃຫ້ນັກສຶກສາທົ່ວຫ້ອງໄດ້ສັງເກດ ແລະ ສະແດງຄວາມຄຶດເຫັນ.  -ຄູ ແລະ ນັກສຶກສາພ້ອມກັນສະຫຼຸບ:  ແບບກວດຕາມລາຍການເປັນເຄື່ອງມືເກັບກໍາຂໍ້ມູນຊະນິດໜຶ່ງທີ່ປະກອບດ້ວຍຂໍ້ລາຍການຕ່າງໆ ແລ້ວໃຫ້ຜູ້ເລືອກຕອບໃນລັກສະນະໃດໜຶ່ງເຊັ່ນ: ມີ-ບໍມີ, ມັກ-ບໍມັກ, ແມ່ນ-ບໍ່ແມ່ນ.  **6. ການປະຕິບັດຕົວຈິງ**  **ກິດຈະກຳ 6 ( ເວລາ 10 ນາທີ )**   * ຄູຕັ້ງຄຳຖາມວ່ານັກສຶກສາທົ່ວຫ້ອງ: ໃນຈຳນວນລາຍວິຊາທີ່ຮຽນຢູ່ໂຮງຮຽນຂອງພວກນ້ອງ ມີບາງວິຊາເຊັ່ນ: ພະລະສຶກສາ, ເທັກໂນ, ສິລະປະ ເວລາຄູວັດຜົນວິຊາດັ່ງກ່າວເພິ່ນມັກເຮັດແນວໃດ ? ( ປະຕິບັດຕົວຈິງ ) * ຄູແບ່ງນັກສຶກສາ 5 ກຸ່ມ ແລ້ວໃຫ້ນັກສຶກສາສ້າງເຄື່ອງມືວັດຜົນການເຮັດເຕົ້າດອກໄມ້ດ້ວຍດິນໜຽວ ແລ້ວ ສະເໜີເຄື່ອງມືດັ່ງກ່າວໃຫ້ທຸກຄົນຟັງໃນຫ້ອງຮຽນ. * ຄູ ແລະ ນັກສຶກສາສັງເກດ ແລະ ປະກອບຄຳເຫັນ ພ້ອມກັນສະຫຼຸບຕາມຄຳຖາມລຸ່ມນີ້: * ການປະຕິບັດຕົວຈິງແມ່ນແນວໃດ ? * ການວັດຜົນດ້ວຍການປະຕິບັດຕົວຈິງມີຈຸດປະສົງຫຍັງແດ່ ? * ຄູເອີ້ນນັກສຶກສາອາສາສະໜັກລຸກຕອບຈັກ 2-3 ຄົນ ເມື່ອນັກສຶກສາຕອບຖືກຄູ ແລະ ນັກສຶກສາພ້ອມກັນຕົບມືຊົມເຊີຍ ແລະ ຍ້ອງຍໍ * ຄູ ແລະ ນັກສຶກສາພາກັນສະຫຼຸບບົດຮຽນ.   ການປະຕິບັດຕົວຈິງ ເປັນວິທີການວັດຜົນທີ່ໃຊ້ໃນພຶດຕິກຳດ້ານທັກສະພິໄສທີ່ມີຢູ່ໃນລາຍວິຊາທີ່ມີີພາກປະຕິບັດຕົວຈິງເຊັ່ນ: ພະລະສຶກສາ, ສິລະປະ, ເທັກໂນ, ຫັດຖະກຳ.  ການວັດຜົນດ້ວຍການປະຕິບັດຕົວຈິງມີຈຸດປະສົງ ວັດຜົນສິ່ງທີ່ໄດ້ຮຽນ ແລ້ວນຳເອົາໄປປະຕິບັດຕົວຈິງເພື່ອໃຫ້ເກີດມີຄວາມຊໍານິຊໍານານ ແລະ ມີປະສິດທິພາບ.  **7.ການຈັດອັນດັບຄຸນນະພາບ**  **ກິດຈະກຳ 7 ( ເວລາ 10 ນາທີ )**   * ຄູໃຫ້ນັກສຶກສາໃນຫ້ອງໝົດທຸກຄົນແຕ້ມຮູບ ໄກ່ ( ຮູບສັດ, ໝາກໄມ້, ເຄື່ອງໃຊ້ໃນເຮືອນ...ຄູໃຫ້ນັກສຶກສາແຕ້ມໃນ 3 ກຸ່ມເອົາໂຕໃດກໍ່ໄດ້, ແຕ່ໃຫ້ນັກສຶກສາໝົດຫ້ອງແຕ້ມເອົາອັນໜຶ່ງຕາມທີ່ຄູກຳນົດໃຫ້ແຕ້ມ ) * ຄູໃຫ້ເວລາແກ່ນັກສຶກສາແຕ້ມ ຫຼັງຈາກນັ້ນເກັບມາໄວ້ໂຕະຄູ. * ຄູໃຫ້ນັກສຶກສາ 2 ຄົນ, ອອກມາຈັດປະເພດຂອງຮູບເປັນ 5 ປະເພດ ( ການຈັດປະເພດອາດຈະຈັດເປັນ 3,5,7 ຫຼື 9 ກຸ່ມ ) ຕາມຄວາມເໝາະສົມ. * ຄູໃຫ້ນັກສຶກສາລຽງທີໃນແຕ່ລະກຸ່ມ. * ຄູໃຫ້ນັກສຶກສາລຽງທີຜົນງານທັງໝົດ. * ຄູໃຫ້ນັກສຶກສາເອົາອັນດັບທີຂອງນັກສຶກສາແຕ່ລະຄົນໄປປ່ຽນເປັນຄະແນນຕາມສູດຄິດໄລ່ຕໍາແໜ່ງອັດຕາສ່ວນຮ້ອຍ. * ຄູ ແລະ ນັກສຶກສາພາກັນສະຫຼຸບບົດຮຽນ.   ການຈັດອັນດັບຄຸນະພາບໃຊ້ສຳຫຼັບຈັດອັນດັບຂອງຂໍ້ມູນ ຫຼື ຜົນງານຕ່າງໆຂອງນັກຮຽນແລ້ວຈຶ່ງໃຫ້ຄະແນນ  **8. ແບບສັງຄົມມິຕິ**  **ກິດຈະກຳ 8 ( ເວລາ 20 ນາທີ )**   * ຄູແນະນຳໃຫ້ນັກສຶກສາຈັບກຸ່ມຕາມຄວາມສົນໃຈ, ຄວາມມັກ, ຄວາມສະນິດສະໜົມ * ຄູຕັ້ງຄຳຖາມວ່າ: 1. ເປັນຫຍັງພວກນ້ອງຈຶ່ງມາລວມກັນຢູ່ກຸ່ມນີ້ ?   2. ການຈັດກຸ່ມແນວນີ້ຊ່ວຍໃຫ້ຄູຮັບຮູ້ຫຍັງແດ່ ?   * ຄູຕັ້ງຄຳຖາມວ່າ: ສັງຄົມມິຕິແມ່ນຫຍັງ ? ມີຈຸດປະສົງແນວໃດ ? * ຄູເອີ້ນນັກສຶກສາອາສາສະໜັກລຸກຕອບ 2-3ຄົນ ເມືອ່ນັກສຶກສາຕອບຖືກຄູ ແລະ ນັກສຶກສາພ້ອມກັນຕົບມືຊົມເຊີຍ ແລະ ຍ້ອງຍໍ. * ຄູ ແລະ ນັກສຶກສາພາກັນສະຫຼຸບບົດຮຽນ.   ສັງຄົມມິຕິ ແມ່ນ ການສຶກສາສະພາບທາງດ້ານສັງຄົມຂອງນັກຮຽນວ່າ ເຂົາເຈົ້າຢູ່ໃນຖານະອັນໃດໃນສາຍຕາຂອງເພື່ອນນັກຮຽນດ້ວຍກັນ.  ຈຸດປະສົງ ເຮັດໃຫ້ຄູໄດ້ຮູ້ຈັກສະພາບຂອງນັກຮຽນໃນຫ້ອງຮຽນຂອງຕົນໄດ້ດີເປັນປະໂຫຍດໃນການຄຸ້ມຄອງນັກຮຽນ ແລະ ນຳໃຊ້ເຂົ້າໃນການແກ້ໄຂບັນຫາຕ່າງໆຂອງນັກຮຽນໄດ້.  **9. ການສຶກສາລາຍກໍລະນີ**  **ກິດຈະກຳ 9 ( ເວລາ 20 ນາທີ )**   * ຄູຕັ້ງຄຳຖາມລວມທົ່ວຫ້ອງວ່າ:   + - 1. ໃນເວລາພວກນ້ອງລົງປະສົບການ ໄດ້ພົບເຫັນນັກຮຽນມີພຶດຕິກຳແນວໃດແດ່ ?       2. ເພື່ອໃຫ້ເດັກທີ່ມີຈຸດພິເສດເຫຼົ່ານັ້ນມີການປັບຕົວດີຂຶ້ນເຮົາຄວນເຮັດແນວໃດ ?       3. ວິທີເກັບກຳຂໍ້ມູນຂອງເດັກເຫຼົ່ານັ້ນເຮັດແນວໃດ ? * ຄູເອີ້ນນັກສຶກສາອາສາສະໜັກລຸກຕອບ 3-4 ເມື່ອນັກສຶກສາຕອບຖືກຄູ ແລະ ນັກສຶກສາພ້ອມກັນຕົບມືຊົມເຊີຍ ແລະ ຍ້ອງຍໍ. * ຄູ ແລະ ນັກສຶກສາພາກັນສະຫຼຸບບົດຮຽນ.   ການສຶກສາລາຍກໍລະນີເປັນການວັດຜົນທີ່ໃຊ້ສະເພາະກັບນັກຮຽນທີ່ມີບັນຫາເທົ່ານັ້ນເຊັ່ນ:ຂີ້ດື້,ຂາດຮຽນເລື້ອຍໆ, ຜົນການຮຽນຕໍ່າຫຼາຍ, ນັກຮຽນທີ່ຮຽນເກັ່ງຜິດປົກະຕິ ບໍ່ສາມາດເຂົ້າກັບໜູ່ຄູ່ໄດ້.  **10. ການໃຫ້ສ້າງຈິນຕະນາການ**  **ກິດຈະກຳ 10 ( ເວລາ 20 ນາທີ )**   * ຄູຍົກຮູບພາບ 2-3 ອັນໃຫ້ນັກສຶກສາເບິ່ງ ( ຮູບພາບແມ່ນ ຮູບ ຄົນອອກແຮງງານ,ຄົນເປັນພະຍາດ,ຄົນເຕັ້ນລໍາ ຫຼື ກາຕຸນ ) * ໃຫ້ນັກສຶກສາເບິ່ງ ແລ້ວໃຫ້ນັກສຶກສາປະມານ 3-5 ຄົນສະແດງຄວາມຮູ້ສຶກຂອງຕົນພາຍຫຼັງທີ່ສັງເກດເບິ່ງຮູບນັ້ນແລ້ວ * ຄູສ້າງປະໂຫຍກທີ່ບໍ່ທັນສົມບູນ ແລ້ວ ໃຫ້ນັກສຶກສາປະກອບເປັນປະໂຫຍກທີ່ສົມບູນເຊັ່ນ:   1.ຖ້າຂ້ອຍເປັນຄູ, ຂ້ອຍຈະ............................................................  2.ຖ້າຂ້ອຍມີເງິນຫຼາຍ,ຂ້ອຍຈະ...........................................ເພາະວ່າ..................................  3. ຖ້າຢາກເປັນນັກຮຽນດີ, ຕ້ອງ......................................................................   * ຄູຕັ້ງຄຳຖາມ:   1.ຈິນຕະນາການແມ່ນແນວໃດ ? ແລະ ນໍາໃຊ້ເພື່ອຫຍັງ ?   * ຄູເອີ້ນນັກສຶກສາອາສາສະໜັກລຸກຕອບ 2-3 ຄົນ ເມື່ອນັກສຶກສາຕອບຖືກຄູ ແລະ ນັກສຶກສາພ້ອມກັນຕົບມືຊົມເຊີຍ ແລະ ຍ້ອງຍໍ.   -​ ຄູແລະນັກສຶກສາພາກັນສະຫຼຸບບົດຮຽນ:  ຈິນຕະນາການ ເປັນການສຶກສາຄົ້ນຄວ້າກ່ຽວກັບລັກສະນະຂອງບຸກຄະລິກພາບ ຄວາມຮູ້ສຶກນຶກຄິດ ອາລົມ ແຮງຈູງໃຈ ແລະ ສິ່ງທີ່ເຊື່ອງຊ້ອນຢູ່ພາຍໃນຕົວນັກຮຽນເພື່ອນຳເອົາຜົນຂອງການວັດໄປປັບປຸງແກ້ໄຂ.ດັ່ງນັ້ນ ຈຶ່ງມິລັກສະນະຄ້າຍຄືກັບການສຶກສາລາຍກໍລະນີການວັດຜົນຊະນິດນິ້ ມັກຈະໃຊ້ກັບນັກຮຽນທີ່ມີບັນຫາ ຫຼື ມີສະພາບຈິດທີ່ບໍ່ປົກະຕິ.  ນໍາໃຊ້ເພື່ອໄປກະຕຸ້ນໃຫ້ນັກຮຽນສະແດງປະຕິກິລິຍາຕອບສະໜອງດ້ວຍການກະທໍາ ຫຼື ສະແດງຄວາມຮູ້ສຶກອອກມາຈາກນັ້ນຜູ້ວັດຈະນຳເອົາຄຳຕອບທີ່ໄດ້ມານັ້ນໄປຕີຄວາມໝາຍ ເພາະສະນັ້ນ ຈຶ່ງເປັນການວັດຜົນທີ່ຫຍຸ້ງຍາກສັບສົນ ໂດຍສະເພາະໃນການຕີຄວາມໝາຍ ຕ້ອງອາໄສຜູ້ທີ່ມີທັກສະອັນດີ ຖ້າບໍ່ດັ່ງນັ້ນ ຈະເຮັດໃຫ້ມີຄວາມຜິດພາດສູງ ການວັດຜົນຊະນິດນີ້ມັກໃຊ້ສະເພາະແຕ່ໃນກຸ່ມນັກຈິດຕະວິທະຍາເທົ່ານັ້ນ.  **11.ລັກສະນະທີ່ດີຂອງເຄື່ອງມືວັດຜົນ**  ກິດຈະກຳ ( ເວລາ 20 ນາທີ )  -ຄູສົນທະນາກັບນັກສຶກສາໝົດຫ້ອງ  -ຄູຕັ້ງຄຳຖາມ ຖາມນັກສຶກສາໝົດໃນຫ້ອງ  1. ເຄື່ອງມືວັດຜົນທີ່ດີຄວນມີລັກສະນະແນວໃດແດ່ ? ຈົ່ງອະທິບາຍແຕ່ລະລັກສະນະ ?  -ນັກສຶກສາແຕ່ລະຄົນຕອບ  -ຄູ ແລະ ນັກສຶກສາສະຫຼຸບຫົວຂໍ້ນີ້  **ສະຫຼຸບ ແລະ ປະເມີນ ( 5ນາທີ )**  -ບອກນັກສຶກສາຄູສະຫຼຸບສັງລວມກ່ຽວກັບເຄື່ອງມືວັດຜົນການສຶກສາໃຫ້ໄດ້ 10 ເຄື່ອງມື ດ້ວຍຄຳເວົ້າຂອງພວກເຂົາເອງ ( ນັກສຶກສາໃຊ້ເອກະສານສຳລັບຄູສອນ ບົດທີ 2 ເຄື່ອງມືວັດຜົນການສຶກສາ ) | | |

ວັນທີ............................. ວັນທີ..........................

ສາຍຄູປະຖົມ ຄູສອນປະຈຳວິຊາ

ແຜນການສ້າງແບບທົດສອບ

ຊື່ແລະນາມສະກຸນຄູປະຈຳວິຊາ: ຜູ້ຊ່ວຍອາຈານຈັນທະວີໄຊ ແຫວນພະຈັນວິຊາສອນ ການວັດ ແລະ ປະເມີນຜົນ ລະບົບ 12+4 ສາຍປະຖົມ ປີທີ 3

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ເນື້ອໃນ / ຫົວຂໍ້ | ຈຸດປະສົງຂອງເນື້ອໃນ | ລະດັບພຶດຕິກຳ | | | | | | ລວມ |
| ຄວາມຮູ້  ຄວາມຈຳ | ຄວາມເຂົ້າໃຈ | ການນຳໄປໃຊ້ | ການວິເຄາະ | ການປະເມີນ | ການປະດິດ  ສ້າງ |
| ບົດທີ 2  ເຄື່ອງມືສຳລັບການວັດຜົນການສຶກສາ  1. ແບບທົດສອບ  2.ແບບສັງເກດ  3. ແບບສຳພາດ  4.ແບບສອບຖາມ  5. ແບບກວດຕາມລາຍການ  6.ການປະຕິບັດຕົວຈິງ  7.ການຈັດລະດັບຄຸນນະພາບ  8.ແບບສັງຄົມມິຕິ  9.ການສຶກສາເປັນແຕ່ລະກໍລະນີ  10.ການໃຫ້ສ້າງຈິນຕະນາການ  11.ລັກສະນະທີ່ດີຂອງເຄື່ອງມືວັດຜົນ  ລວມ | ໃຫ້ນັກຮຽນສາມາດ  ບອກລັກສະນະທົ່ວໄປ ແລະ ປະເພດແບບທົດສອບ  ອະທິບາຍລັກສະນະທົ່ວໄປ, ປະເພດຂອງການສັງເກດ  ສ້າງຟອມການສັງເກດ  ບອກລັກສະນະທົ່ວໄປ,ປະເພດຂອງການສຳພາດ  ອະທິບາຍແບບສອບຖາມ  ສ້າງແບບສອບຖາມ  ບອກລັກສະນະທົ່ວໄປແບບກວດລາຍການ  ບອກລັກສະນະທົ່ວໄປໃນການປະຕິບັດຈິງ  ບອກລັກສະນະການຈັດອັນດັບຄຸນນະພາບ  ບອກລັກສະນະທົ່ວໄປ ປະເພດ ຫຼັກການສ້າງແບບສັງຄົມມິຕິ  ບອກລັກສະນະທົ່ວໄປປະເພດ ຫູັກການສ້າງແບບສຶກສາລາຍກໍລະນີ  ບອກລັກສະນະທົ່ວໄປປະເພດຫຼັກການສ້າງແບບການໃຫ້ສ້າງຈິນຕະນາການ  ບອກລັກສະນະເຄື່ອງມືທີ່ດີ | 3  3      1    3  1  3  1  1    3 | 2  2 | 2    2 |  |  | 1    1 | 3  3  2  3    3    2  1  3  1  3  1  1    3  29 |

ບົດທົດສອບ

ວິຊາ: ການວັດ ແລະ ປະເມີນຜົນ

ຄຳຊີ້ແຈງ: ໃຫ້ນັກສຶກສາອ່ານຄຳຖາມ ແລະ ຄຳຕອບ ແລ້ວໝາຍວົງມົນເອົາຄຳຕອບທີ່ເຫັນວ່າຖືກຕ້ອງທີ່ສຸດພຽງຂໍ້ດຽວ

1.ແບບທົດສອບທີ່ໃຊ້ວັດຫຼັງການຮຽນ-ການສອນເພື່ອວັດສະມັດຖະພາບດ້ານຕ່າງໆມີຊື່ວ່າແນວໃດ?

( ຄວາມຮູ້-ຄວາມຈື່ຈຳ-ຄວາມຮູ້ສະເພາະເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ. ແບບທົດສອບຍ່ອຍ

ຂ. ແບບທົດສອບສະຕິປັນຍາ

ຄ. ແບບທົດສອບມາດຕະຖານ

ງ. ແບບທົດສອບວັດຄວາມຖະນັດ

2. ແບບທົດສອບມີຄວາມໝາຍກົງກັບຂໍ້ໃດ ?

(ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບກົດເກນ ແລະ ຄວາມເປັນຈິງ )

ກ.ຊຸດຄໍາຖາມ ຫຼື ກຸ່ມຂອງວຽກງານໃດໜຶ່ງທີ່ສ້າງຂຶ້ນເປັນຊຸດແລ້ວເອົາໃຫ້ຜູ້ຖືກສອບສະແດງພຶດຕິກໍາທີ່ຕ້ອງການ

ອອກມາໃຫ້ຄູວັດ ແລະ ສັງເກດໄດ້.

ຂ. ຊຸດຂອງຄໍາຖາມທີ່ສ້າງຂຶ້ນເພື່ອກະຕຸ້ນໃຫ້ນັກຮຽນສະແດງພຶດຕິກໍາໂຕ້ຕອບອອກມາເພື່ອໃຫ້ສັງເກດໄດ້ ຫຼື ວັດຜົນ

ຄ. ຊຸດຂອງຄໍາຖາມທີ່ສ້າງຂຶ້ນເພື່ອໃຫ້ນັກຮຽນສະແດງຄວາມສາມາດຕອບຢ່າງເສລີໂດຍການຂຽນຕອບ

ງ. ຊຸດຂອງຄໍາຖາມທີ່ສ້າງຂຶ້ນເພື່ອໃຫ້ນັກຮຽນສະແດງຄວາມຄິດອອກຢ່າງເສລີ

3. ແບບທົດສອບປະເພດໃດທີ່ຈໍາແນກຕາມລັກສະນະການຕອບ ?

(ຄວາມຮູ້-ຄວາມຈື່ຈໍາ-ຄວາມຮູ້ໃນໃຈຄວາມຂອງເລື່ອງ-ຄວາມຮູ້ກ່ຽວກັບທິດສະດີ ແລະ ໂຄງສ້າງ )

ກ. ແບບທົດສອບລະດົມສະດົມພະລັງ

ຂ. ແບບທົດສອບ ຄວາມສົນໃຈ

ຄ. ແບບທົດສອບຂຽນຕອບ

ງ. ແບບທົດສອບລວມ

4.ຄໍາວ່າ” ການພິຈາລະນາປະກົດການຕ່າງໆທີ່ເກີດຂຶ້ນເພື່ອຄົ້ນຫາຄວາມຈິງບາງຢ່າງໂດຍອາໄສປະສາດສໍາພັດ” ໝາຍ

ຄວາມວ່າແນວໃດ ? ( ຄວາມເຂົ້າໃຈ-ການແປຄວາມໝາຍ )

ກ. ການສັງເກດ

ຂ. ການສໍາພາດ

ຄ. ການເບິ່ງຢ່າງພິຈາລະນາ

ງ. ການເບິ່ງເຫດການຕ່າງໆທີ່ເກີດຂຶ້ນ

5. ຄູຜູ້ນີ້ໄປສັງເກດຫ້ອງໃດກໍ່ໄດ້ເຂົ້າຮ່ວມໃນກິດຈະກໍາຫ້ອງນັ້ນສະແດງວ່າຄູຜູ້ນັ້ນສັງເກດນັກຮຽນແບບໃດ ?

( ຄວາມເຂົ້າໃຈ-ການຂະຫຍາຍຄວາມໝາຍ )

ກ. ຜູ້ສັງເກດເຂົ້າຮ່ວມໃນກິດຈະກໍາ

ຂ. ຜູ້ສັງເກດບໍ່ໄດ້ເຂົ້າຮ່ວມໃນກິດຈະກໍາ

ຄ. ຜູ້ສັງເກດນັ່ງວັງເກດຢູ່ນອກຫ້ອງຮຽນ

ງ. ຜູ້ສັງເກດເຮັດກິດຈະກໍາຮ່ວມກັບນັກຮຽນ

6. ນັກຮຽນສາມາດສ້າງການສັງເກດໄດ້ຈັກແບບ ? ( ການປະດິດສ້າງ )

ກ. 4 ແບບ

ຂ. 3 ແບບ

ຄ. 2 ແບບ

ງ 1 ແບບ

7. ຂໍ້ໃດເປັນດ້ານດີຂອງການສັງເກດ ? ( ການນໍາໃຊ້ )

ກ. ຊ່ວຍຜູ້ໃຫ້ສັງເກດມີເທັກນິກດີຂຶ້ນ

ຂ. ຊ່ວຍຜູ້ໃຫ້ສັງເກດໄດ້ຂໍ້ມູນຄົບຖ້ວນ

ຄ. ຊ່ວຍຜູ້ໃຫ້ສັງເກດມີເທັກນິກໃນການສັງເກດດີຂຶ້ນ

ງ. ຊ່ວຍຜູ້ໃຫ້ສັງເກດມີເທັກນິກໃນການສັງເກດແລ້ວໄດ້ຂໍ້ມູນຄົບຖ້ວນ

8. ຄໍາເວົ້າໃດທີ່ມີລັກສະນະຈໍາກັດໃນການສັງເກດ ? ( ການນໍາໃຊ້ )

ກ. ເສຍເວລາໃນການສັງເກດ

ຂ. ເປືອງເວລາໃນການສັງເກດ

ຄ. ສິ້ນເປືອງເວລາໃນການສັງເກດ

ງ. ສິ້ນເປື້ອງໃນການບັນທຶກໃສ່ປຶ້ມ

9.ຂໍ້ໃດໝາຍເຖິງການສຳພາດ ?

(ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ. ສົນທະນາກ່ຽວກັບການຈັດຫິດຈະກຳການຮຽນ-ການສອນຂອງຄູປະຈຳວິຊາ

ຂ. ສົນທະນາກັນຢ່າງມີຈຸດປະສົງທີ່ກໍານົດໄວ້ລ່ວງໜ້າການສໍາພາດນີ້ໃຊ້ໄດ້ຜົນດີໃນການເກັບຂໍ້ມູນກ່ຽວກັບຄວາມ

ຮູ້ສຶກ, ຄວາມສົນໃຈ, ຄວາມຄິດເຫັນ ຫຼື ທັດສະນະຄະຕິຕ່າງໆ

ຄ. ສົນທະນາກັນຢ່າງບໍ່ມີຈຸດປະສົງທີ່ກໍານົດໄວລ່ວງໜ້າການສໍາພາດນີ້ໃຊ້ໄດ້ຜົນດີໃນການເກັບຂໍ້ມູນກ່ຽວກັບຄວາມ

ຮູ້ສຶກ, ຄວາມສົນໃຈ, ຄວາມຄິດເຫັນ ຫຼື ທັດສະນະຄະຕິຕ່າງໆ

ງ. ສົນທະນາກັນໜ້າຕໍ່ໜ້າຢ່າງມີຈຸດປະສົງທີ່ກໍານົດໄວ້ລ່ວງໜ້າການນໍາໃຊ້ໄດ້ຜົນດີໃນການເກັບກໍາຂໍ້ມູນກ່ຽວກັບ

ຄວາມຮູ້ສຶກ, ຄວາມສົນໃຈ, ຄວາມຄິດເຫັນ ຫຼື ທັດສະນະຄະຕິຕ່າງໆ

10. ຂໍ້ໃດເປັນການສໍາພາດທີ່ຜິດວິທີ ?

( ຄວາມຮູ້-ຄວາມຈື່ຈຳ-ຄວາມຮູ້ໃນວິທີການປະຕິບັດ-ຄວາມຮູ້ກ່ຽວກັບວິທີການ)

ກ. ຜູ້ສຳພາດຕ້ອງສ້າງບັນຍາກາດອັນດີ

ຂ. ຜູ້ສໍາພາດກະກຽມກ່ອນການສໍໍາພາດ

ຄ. ຜູ້ສໍາພາດບໍ່ໄດ້ກະກຽມຫຍັງສໍາພາດເລີຍ

ງ. ຜູ້ສໍາພາດແລ້ວກໍ່ສະແດງຄວາມຂອບໃຈນໍາ

11. ເວລາດໍາເນີນສໍາພາດສ່ວນໃຫຍ່ມັກມີເນື້ອໃນຊະນິດໃດ ?

( ຄວາມຮູ້-ຄວາມຈື່ຈໍາ-ຄວາມຮູ້ໃນວິທີການປະຕິບັດ-ຄວາມຮູ້ກ່ຽວກັບລະດັບຂັ້ນ ແລະ ທ່າອ່ຽງ )

ກ. ໃນການສໍາພາດຖ້າບໍ່ໄດ້ຄໍາຕອບໃນຂໍ້ໃດຄວນບັນທຶກເຫດຜົນໄວ້ພ້ອມ

ຂ. ຄວນບັນທຶກຄໍາຕອບທັນທີຫຼັງຈາກສໍາພາດແລ້ວເພື່ອໃຫ້ໄດ້ຂໍ້ມູນຄົບຖ້ວນ

ຄ. ກ່ອນຈະສໍາພາດຜູ້ສໍາພາດຕ້ອງແນະນໍາຕົວເອງ ແລະ ສະເໜີຈຸດປະສົງຂອງການສໍາພາດ

ງ. ໃນເມື່ອຜູ້ຖືກສໍາພາດຕອບຄໍາຖາມບໍ່ຊັດເຈນ ຫຼື ບໍ່ເພິ່ງພໍໃຈຄວນຖາມຄືນໃໝ່ດ້ວຍວິທີການອັນແນບນຽນກວ່າ

ເກົ່າ.

12. ແບບສອບຖາມໝາຍຄວາມວ່າແນວໃດ ? ( ຄວາມເຂົ້າໃຈ-ການແປຄວາມໝາຍ)

ກ. ຊຸດຂອງຄໍາຖາມຫຼາຍໆຂໍ້ເພື່ອໃຊ້ໃນການເກັບກໍາລວບລວມຂໍ້ມູນຈາກກຸ່ມຕົວຢ່າງທີ່ຕ້ອງການສຶກສາ

ຂ. ຊຸດຄໍາຖາມທີ່ເຮົາຢາກສຶກສາເລື່ອງການຮຽນ-ການສອນຂອງຄູ-ອາຈານ ແລະ ການຮຽນຂອງນັກຮຽນ

ຄ. ຊຸດຂອງຄໍາຖາມກັບຫຼາຍໆເລື່ອງເພື່ອໃຊ້ໃນການເກັບລວບລວມຂໍ້ມູນຈາກກຸ່ມຕົວຢ່າງທີ່ຕ້ອງການສຶກສາ

ງ. ຊຸດຂອງຄຳຖາມກ່ຽວກັບເລື່ອງໃດເລື່ອງໜຶ່ງເພື່ອໃຊ້ໃນການເກັບກຳລວບລວມຂໍ້ມູນຈາກກຸ່ມຕົວຢ່າງທີ່

ຕ້ອງການສຶກສາ

13. ລັກສະນະແບບສອບຖາມ”ເປັນຫຍັງເຈົ້າຈິ່ງເລືອກຮຽນໃນວິທະຍາໄລຄູສາລະວັນແຫ່ງນີ້” ສະແດງວ່າເປັນແບບ

ສອບຖາມແບບໃດ ? ( ຄວາມເຂົ້າໃຈ-ການແປຄວາມໝາຍ )

ກ. ແບບສອບຖາມແບບປາຍປິດ

ຂ. ແບບສອບຖາມແບບປາຍເປີດ

ຄ. ແບບສອບຖາມແບບປາຍປິດ ແລະ ປາຍເປີດ

ງ. ແບບສອບຖາມບໍ່ປິດ ແລະ ບໍ່ເປີດ

14. ຈະເກີດຫຍັງຂຶ້ນ, ຖ້າມິຫຼັກການສ້າງແບບສອບຖາມ ? ( ການປະດິດສ້າງ )

ກ. ຂໍ້ມູນມີຄວາມຊັດເຈນຫຼາຍຂຶ້ນ

ຂ. ການສ້າງແບບສອບຖາມແມ່ນງ່າຍຂືຶ້ນ

ຄ. ໃຊ້ໄດ້ສະເພາະບຸກຄົນທີ່ຮູ້ໜັງສືເທົ່ານັ້ນ

ງ. ຄວນຈັດລຽງຄໍາຖາມໃຫ້ມີການພົວພັນ ແລະ ຕໍ່ເນື່ອງກັນ

15. ຄໍາເວົ້າໃດທີ່ມີລັກສະນະແບບສອບຖາມ ? ( ການນໍາໃຊ້ )

ກ. ຫ້າມທຸກຄົນ

ຂ. ຊ່ວຍເຮັດແດ່

ຄ. ຂໍໃຫ້ທຸກຄົນໂຊກດີ

ງ. ເປັນຫຍັງເຈົ້າຈິ່ງເລືອກຮຽນໃນວິທະຍາໄລແຫ່ງນີ້

16.​ ຄໍາຖາມທີ່ດີຄວນມີລັກສະນະໃດ ? ( ການນຳໃຊ້ )

ກ. ຄວນໃຊ້ປະໂຫຍກສັ້ນໆ ກະທັດຮັດ ແຕ່ຕ້ອງກົງກັບສິ່ງທີ່ຕ້ອງການວັດຜົນ

ຂ. ຄວນໃຊ້ປະໂຫຍກສັ້ນໆ ກະທັດຮັດ ແຕ່ບໍ່ກົງກັບສິ່ງທີ່ຕ້ອງການວັດຜົນ

ຄ. ຄວນໃຊ້ປະໂຫຍກຍາວ ແຕ່ຕ້ອງກົງກັບສິ່ງທີ່ຕ້ອງການວັດຜົນ

ງ. ຄວນໃຊ້ປະໂຫຍກທີ່ເຂົ້າໃຈງ່າຍນັກຮຽນອ່ານເຂົ້າໃຈ

17. ຂໍ້ໃດໝາຍເຖິງແບບກວດຕາມລາຍການ ?

(ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ. ເຄື່ອງມືເກັບກໍາຂໍ້ມູນຊະນິດໜຶ່ງໂດຍບໍ່ຄໍານຶງເຖິງຄຸນະພາບ

ຂ. ເຄື່ອງມືເກັບກໍາຂໍ້ມູນຊະນິດໜຶ່ງທີ່ປະກອບມີ ມັກ-ບໍ່ມັກ,ແມ່ນ-ບໍ່ແມ່ນເປັນຕົ້ນ

ຄ. ເຄື່ອງມືເກັບກໍາຂໍ້ມູນຊະນິດໜຶ່ງທີ່ປະກອບດ້ວຍລາຍການຕ່າງໆທີ່ໃຫ້ຜູ້ຕອບເລືອກຕອບ.

ງ. ເຄື່ອງມຶເກັບກໍາຂໍ້ມູນຊະນິດໜຶ່ງທີ່ປະກອບດ້ວຍລາຍການຕ່າງໆແລ້ວໃຫ້ຜູ້ຕອບ ຕອບໃນລັກສະນະໃດໜຶ່ງເຊັ່ນ

ມີ, ບໍ່ມີ, ມັກ, ບໍ່ມັກ, ແມ່ນ, ບໍ່ແມ່ນເປັນຕົ້ນ.

18. ການປະຕິບັດຕົວຈິງແບ່ງອອກເປັນຈັກຂັ້ນຕອນ ?

( ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບກົດເກນ ແລະ ຄວາມເປັນຈິງ )

ກ. 3 ຂັ້ນ

ຂ 4 ຂັ້ນ

ຄ. 5 ຂັ້ນ

ງ. 6 ຂັ້ນ

19. ການປະຕິບັດຈິງທີ່ດີມີຄຸນລັກສະນະແນວໃດ ?

( ຄວາມຮູ້-ຄວາມຈື່ຈຳ-ຄວາມຮູ້ໃນວິທີການປະຕິບັດ-ຄວາມຮູ້ກ່ຽວກັບລະດັບຄາດໝາຍ )

ກ. ການກະກຽມ

ຂ. ການປະຢັດແຮງງານ

ຄ. ການປະຕິບັດຕົວຈິງ

ງ. ການເຮັດຕາມແບບ

20. ການປະຕິບັດຈິງໝາຍເຖິງຫຍັງ ?

(ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ. ພືດຕິກໍາທີ່ສະແດງອອກໃນການປະຕິບັດ

ຂ. ພຶດຕິກໍາດ້ານທັກສະພິໄສທີ່ມີຢູ່ໃນພາກປະຕິບັດ

ຄ. ພຶດຕິກໍາດ້ານທັກສະພິໄສທີ່ມີຢູ່ໃນລາຍວິຊາທີ່ມີພາກທິດສະດີ

ງ. ພຶດຕິກໍາດ້ານທັກສະພິໄສທີ່ມີຢູ່ໃນລາຍວິຊາທີ່ມີພາກປະຕິບັດຕົວຈິງ

21.ຂໍ້ໃດໝາຍເຖິງການຈັດອັນດັບຄຸນະພາບ ?

( ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ. ສໍາລັບຈັດອັນດັບຂອງຂໍ້ມູນ ແລະ ຜົນງານຕ່າງໆຂອງນັກຮຽນ ແລ້ວຈຶ່ງໃຫ້ຄະແນນຕາມພາຍຫຼັງ

ຂ. ສໍາລັບຈັດອັນດັບຂອງຂໍ້ມູນ ຫຼື ຜົນງານຕ່າງໆຂອງນັກຮຽນ ແລ້ວຈຶ່ງໃຫ້ຄະແນນຕາມພາຍຫຼັງ

ຄ.ໃຫ້ຄະແນນກ່ອນ ແລ້ວຈັດອັນດັບຂອງຂໍ້ມູນ ຫຼື ຜົນງານຕ່າງໆຂອງນັກຮຽນ

ງ. ຈັດອັນດັບຂອງຂໍ້ທັງໝົດແລ້ວຈີງໃຫ້ຄະແນນຕາມຫຼັງ

22 ແບບສັງຄົມມິຕິມີຄວາມໝາຍກົງກັບຂໍ້ໃດ ?

( ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບກົດເກນ ແລະ ຄວາມເປັນຈິງ )

ກ. ການສຶກສາສະພາບທາງດ້ານສັງຄົມຂອງນັກຮຽນວ່າເຂົາເຈົ້າຢູ່ໃນຖານະອັນໃດໃນສາຍຕາຂອງເພື່ອນນັກຮຽນນໍາ

ກັນ

ຂ. ການສຶກສາສະພາບຂອງນັກຮຽນວ່າເຂົາເຈົ້າຢູ່ໃນຖານະອັນໃດໃນສາຍຕາຂອງເພື່ອນນັກຮຽນນຳກັນ

ຄ. ການສຶກສາຄວາມຮູ້ສຶກຂອງໝູ່ເພື່ອນນັກຮຽນໃນຫ້ອງດຽວກັນ

ງ. ການສຶກສາຄວາມຮູ້ສຶກຂອງນັກຮຽນໃນຫ້ອງດ້ວຍກັນ

23 ຂໍ້ໃດໝາຍເຖິງການສຶກສາບຸກຄະລິກລັກສະນະ ?

(ຄວາມຮູ້-ຄວາມຈື່ຈໍາ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ.ການໃຫ້ນັກຮຽນຂຽນຊື່ເພື່ອນພາຍໃນຫ້ອງຮຽນຂອງຕົນເອງແບບປິດລັບໃຫ້ກົງກັບຄໍາຖາມຂອງຄູແລ້ວຄູເອົາຄໍາ

ຕອບເຫຼົ່ານັ້ນໄປຊອກຫາຄວາມຖີ່.

ຂ. ການໃຫ້ນັກຮຽນຂຽນຊື່ເພື່ອນພາຍໃນຫ້ອງຮຽນຂອງຕົນເອງ ແລ້ວເອົາມາໃຫ້ຄູເພື່ອລວບລວມ

ຄ. ຄູໃຫ້ນັກຮຽນຂຽນຊື່ເພື່ອນໃນຫ້ອງຮຽນ ແລ້ວເອົາມາໃຫ້ຄູ ເພື່ອຊອກຫາຄວາມຖີ່

ງ. ໃຫ້ນັກຮຽນຂຽນຊື່ເພື່ອນໃນຫ້ອງຮຽນ ແລ້ວເອົາມາໃຫ້ຄູ

24. ການສ້າງສັງຄົມມິຕິມີຈັກວິທີ ?

( ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບກົດເກນ ແລະ ຄວາມຈິງ

ກ 4 ວິທີ

ຂ. 3 ວິທີ

ຄ. 2 ວິທີ

ງ. 1 ວິທີ

25. ການສຶກສາລາຍກໍລະນີມີຄວາມໝາຍກົງກັບຂໍ້ໃດ ?

(ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບກົດເກນ ແລະ ຄວາມເປັນຈິງ )

ກ. ການວັດຜົນທີ່ໃຊ້ສະເພາະກັບນັກຮຽນທີ່ມີບັນຫາ

ຂ. ການວັດຜົນທີ່ໃຊ້ສະເພາະກັບນັກຮຽນບໍ່ມີບັນຫາ

ຄ. ການວັດຜົນທີ່ໃຊ້ສະເພາະກັບນັກຮຽນປະຕິບັດດີ

ງ. ການວັດຜົນທີ່ໃຊ້ສະເພາະນັກຮຽນໄດ້ຄະແນນດີ

26. ການໃຫ້ສ້າງຈິນຕະນາການມີຄວາມໝາຍກົງກັບຂໍ້ໃດ ?

(ຄວາມຮູ້-ຄວາມຈື່ຈໍາ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບກົດເກນ ແລະ ຄວາມເປັນຈິງ )

ກ. ການສຶກສາຄົ້ນຄວ້າກ່ຽວກັບການມີສ່ວນຮ່ວມຂອງນັກຮຽນ

ຂ. ການສຶກສາຄົ້ນຄວ້າກ່ຽວກັຍລັກສະນະຂອງນັກຮຽນ ທີ່ຮຽນເກັ່ງ

ຄ. ການສຶກສາຄົ້ນຄວ້າກ່ຽວກັບລັກສະນະຂອງນັກຮຽນກ່ຽວກັບການຮຽນດີ ຮຽນເກັ່ງ

ງ. ການສຶກສາຄົ້ນຄວ້າກ່ຽວກັບລັກສະນະຂອງບຸກຄະລິກພາບຄວາມຮູ້ສຶກນຶກຄິດ ອາລົມ ແຮງຈູງໃຈ

27.ຂໍ້ໃດເປັນລັກສະນະທີ່ດີຂອງເຄື່ອງມືວັດຜົນ ?

(ຄວາມຮູ້-ຄວາມຈື່ຈຳ-ຄວາມຮູ້ໃນເນື້ອໃນຂອງບົດເລື່ອງ-ຄວາມຮູ້ກ່ຽວກັບຄຳສັບ ແລະ ນິຍາມ )

ກ. ຈຸດປະສົງທີ່ຈະວັດ

ຂ. ເນື້ອໃນທີ່ເຮົາຈະວັດ

ຄ. ຄວາມສະເພາະເຈາະຈົງ √

ງ. ຄວາມສາມາດແປຄວາມໝາຍໃນການວັດໄດ້

28.ແບບທົດສອບວິຊາ ຄະນິດສາດຂອງ ອາຈານ ສຸທິດາ ສາມາດວັດໄດ້ທຸກພຶດຕິກຳທີ່ກຳນົດໄວ້ໃນຈຸດປະສົງຂອງ

ຫຼັກສູດຄວນກົງກັບລັກສະນະໃດ ?

( ຄວາມຮູ້-ຄວາມຈື່ຈຳ-ຄວາມຮູ້ໃນວິທີການປະຕິບັດ-ຄວາມຮູ້ກ່ຽວກັບລະບຽບແບບແຜນ )

ກ. ຄວາມທ່ຽງຕົງຕາມພະຍາກອນ

ຂ. ຄວາມທ່ຽງຕົງຕາມໂຄງສ້າງ

ຄ. ຄວາມທ່ຽງຕົງຕາມສະພາບ

ງ. ຄວາມທ່ຽງຕົງຕາມເນື້ອໃນ √

29.ນັກຮຽນອ່ານຂໍ້ສອບແລ້ວເຂົາເຈົ້າເຂົ້າໃຈກົງກັນວ່າຈະຕອບແນວໃດ ຄວນກົງກັບລັກສະນະທີ່ດີຂອງຂໍ້ສອບໃດ?

( ຄວາມຮູ້-ຄວາມຈື່ຈໍາ-ຄວາມຮູ້ໃນວີທີການປະຕິບັດ-ຄວາມຮູ້ກ່ຽວກັບລະດັບຄາດໝາຍ )

ກ. ອຳນາດຈຳແນກ

ຂ. ຄວາມເຊື່ອໜັ້ນ

ຄ. ຄວາມທ່ຽງຕົງ

ງ. ຄວາມເປັນປາລະໄນ √